Türkmenistanyň Ministrler Kabinetiniň ýanyndaky

Ulag we kommunikasiýalar agentliginiň Baş direktorynyň

2021-nji ýylyň 21-nji sentýabrynda çykaran 17-iş belgili

**B U Ý R U G Y**

**Türkmenistanyň deňiz portlarynda we Hazar deňziniň Türkmen böleginde daşary ýurt deňiz gämilerine bunkerlemek hyzmaty edilende gulluklaryň özara**

**arkalaşykly hereketiniň Tertibini tassyklamak hakynda**

«Türkmenistanyň içerki sarp edijileri üçin 2021-nji ýylda nebit önümleriniň möçberlerini tassyklamak hakynda» Türkmenistanyň Prezidentiniň 2021-nji ýylyň 14-nji ýanwarynda çykaran 2083-nji kararyna, 2010-njy ýylyň 25-nji sentýabrynda kabul edilen Türkmenistanyň Gümrük kodeksine, “Türkmenistanyň Ministrler Kabinetiniň ýanyndaky Ulag we kommunikasiýalar agentliginiň meseleleri hakynda” Türkmenistanyň Prezidentiniň 2021-nji ýylyň 23-nji iýulynda çykaran 2360-njy karary bilen tassyklanan, Türkmenistanyň Ministrler Kabinetiniň ýanyndaky Ulag we kommunikasiýalar agentligi hakynda Düzgünnamanyň bäşinji böleginiň 6-njy bendine laýyklykda, şeýle hem Türkmenistanyň deňiz portlarynda we Hazar deňziniň Türkmen böleginde daşary ýurt deňiz gämilerine bunkerlemek hyzmaty edilende gulluklaryň özara arkalaşykly hereketiniň tertibini düzgünleşdirmek maksady bilen, **buýurýaryn:**

1. Türkmenistanyň deňiz portlarynda we Hazar deňziniň Türkmen böleginde daşary ýurt deňiz gämilerine bunkerlemek hyzmaty edilende gulluklaryň özara arkalaşykly hereketiniň Tertibini tassyklamaly (goşulýar).

2. Şu buýrugyň ýerine ýetirilişine Türkmenistanyň Ministrler Kabinetiniň ýanyndaky Ulag we kommunikasiýalar agentliginiň Baş direktorynyň orunbasary we  «Türkmendeňizderýaýollary» agentliginiň başlygy A.Haýytmuradow gözegçilik etmeli.

**Baş direktor                                                                           M.Çakyýew**

*Ylalaşyldy:*

*Türkmenistanyň Döwlet gümrük*

*gullugynyň başlygy                                                               M.Hudaýkulyýew*

*2021-nji ýylyň 21-nji sentýabry*

*Türkmenbaşydaky nebiti gaýtadan*

*işleýän zawodlar toplumynyň Baş direktory                          D.Çişiýew*

*2021-nji ýylyň 21-nji sentýabry*

Türkmenistanyň Ministrler Kabinetiniň

ýanyndaky Ulag we kommunikasiýalar

agentliginiň Baş direktorynyň

2021-nji  ýylyň 21-nji sentýabrynda

çykaran 17-iş belgili buýrugy bilen

tassyklandy

**Türkmenistanyň deňiz portlarynda we Hazar deňziniň Türkmen böleginde daşary ýurt deňiz gämilerine bunkerlemek hyzmaty edilende gulluklaryň özara arkalaşykly hereketiniň**

**TERTIBI**

1. Türkmenistanyň deňiz portlarynda we Hazar deňziniň Türkmen böleginde daşary ýurt deňiz gämilerine bunkerleme hyzmaty edilende gulluklaryň özara arkalaşykly hereketiniň tertibi (mundan beýläk -Tertip) “Türkmenistanyň içerki sarp edijileri üçin 2021-nji ýylda nebit önümleriniň möçberlerini tassyklamak hakynda” Türkmenistanyň Prezidentiniň 2021-nji ýylyň 14-nji ýanwarynda çykaran 2083-nji kararyna, 2010-njy ýylyň 25-nji sentýabrynda kabul edilen Türkmenistanyň Gümrük kodeksine,“Türkmenistanyň Ministrler Kabinetiniň ýanyndaky Ulag we kommunikasiýalar agentliginiň meseleleri hakynda” Türkmenistanyň Prezidentiniň 2021-nji ýylyň 23-nji iýulynda çykaran 2360-njy karary bilen tassyklanan, Türkmenistanyň Ministrler Kabinetiniň ýanyndaky Ulag we kommunikasiýalar agentligi hakynda Düzgünnamanyň bäşinji böleginiň 6-njy bendine laýyklykda, şeýle hem Türkmenistanyň deňiz portlarynda we Hazar deňziniň türkmen böleginde daşary ýurt deňiz gämilerine bunkerleme hyzmaty edilende “Türkmendeňizderýaýollary” agentliginiň garamagyndaky edaralaryň, Türkmenistanyň Döwlet gümrük gullugynyň, Türkmenistanyň Döwlet Serhet gullugynyň, Türkmenistanyň Döwlet migrasiýa gullugynyň, Türkmenistanyň Saglygy goraýyş we derman senagaty ministrliginiň Döwlet arassaçylyk we keselleriň ýaýramagyna garşy göreşmek gullugynyň ýerlerdäki edaralarynyň (mundan beýläk-Gulluklar) özara arkalaşykly hereketiniň tertibini düzgünleşdirýär.

2. Türkmenistanyň deňiz portlarynda we Hazar deňziniň türkmen böleginde daşary ýurt deňiz gämilerine bunkerleme hyzmaty edilende gulluklaryň özara arkalaşygy maglumatlaryň wagtynda alyş-çalyş etmekden, arkalaşykly hereket edýän birlikleriň öz işlerini ýerine ýetirmegi üçin zerur şertleri döretmegi üpjün etmekden ybarat bolup durýar.

3. Bunkerleme, ýagny deňiz gämileri bilen beýleki gämileri, olaryň özleriniň harç etmegi üçin sarp edýän gämi ýangyjy bilen üpjün etmek hyzmaty “Türkmenistanyň içerki sarp edijileri üçin 2021-nji ýylda nebit önümleriniň möçberlerini tassyklamak hakynda” Türkmenistanyň Prezidentiniň 2021-nji ýylyň 14-nji ýanwarynda çykaran 2083-nji kararynyň üçünji böleginde bellenen “Türkmendeňizderýaýollary” agentligine ýerlenmeli gämi ýangyjy üçin özara hasaplaşyklaryň tertibi Türkmenbaşydaky nebiti gaýtadan işleýän zawodlar toplumy bilen şol ‘Türkmendeňizderýaýollary” agentliginiň arasyndaky ylalaşyk we bunkerleme hyzmaty bilen bagly beýleki degişli şertnamalaryň baglaşylmagy arkaly ýerine ýetirilýär.

4. Gözegçiligi amala aşyrmak maksady bilen, Türkmenbaşydaky nebiti gaýtadan işleýän zawodlar toplumyndan (mundan beýläk-Zawodlar toplumy) gämi ýangyjyny kabul edip alan bunkerleýji gämi, daşary ýurt gämilerini bunkerlemek üçin ugrajak wagtyny Türkmenistanyň Döwlet gümrük gullugynyň, Türkmenistanyň Saglygy goraýyş we derman senagaty ministrliginiň Döwlet arassaçylyk we keselleriň ýaýramagyna garşy göreşmek gullugynyň, Türkmenistanyň Döwlet Serhet gullugynyň, Türkmenistanyň Döwlet migrasiýa gullugynyň edaralaryna we “Türkmendeňizderýaýollary” agentliginiň Port kapitany gullugynyň wekillerine gämi ugramazyndan 3 (üç) sagat öňünden Türkmenbaşy halkara deňiz portunyň dispetçer gullugynyň üsti bilen aragatnaşyk serişdeleri arkaly maglumat berýär.

5. Bunkerlemek amaly başlamazdan öň we tamamlanandan soň bunkerleýji gäminiň ýangyç saklamak üçin niýetlenen tanklarynda ýörite elektron ölçeýji abzalyň kömegi bilen ölçeýiş işleri geçirilýär we bellige alynýar.

Gämi ýangyjy daşary ýurt gämisine göwrüm hasaplaýjy enjamyň üsti bilen guýulýar we guýulan ýangyjyň mukdary göwrümleýin - agramlyk usul arkaly hasaplanylýar. Göwrüm hasaplaýjy enjamyň işlemeýän wagty bunkerleme amala aşyrylmaýar.

6. Gämi ýangyjynyň daşary ýurt gämisine berilýän döwründe göwrüm hasaplaýjy enjamda näsazlyk dörese, onda daşary ýurt gämisine gämi ýangyjyny bermeklik dessine togtadylyp, guýulan ýangyjyň möçberi bunkerleýji gäminiň tanklary boýunça göwrümleýin-agramlyk usulda hasaplanyp bellige alynýar.

7. Daşary ýurduň gämisine gämi ýangyjynyň sargyt edilen möçberi guýlandan soň, bunkerleýji gäminiň we bunkerlenýän gäminiň wekilleri tarapyndan gämi ýangyjyň hakyky guýlan möçberi barada degişli delilnama resmileşdirilýär.

8. Bunkerleme hyzmaty her gezek amala aşyrylandan soňra, daşary ýurt gämisine guýlan gämi ýangyjynyň möçberi baradaky delilnama düzülýär. Düzülen delilnamanyň 1 (bir) nusgasy bunkerleme hyzmatyny amala aşyrýan gäminiň degişli wekili tarapyndan Türkmenistanyň Döwlet gümrük gullugynyň Balkan welaýat gümrükhanasynyň “Kenar” gümrük nokadyna (mundan beýläk - Gümrük nokady), 1 (bir) nusgasy Zawodlar toplumynyň Kenar toplaýjy-ýükleýji nebit kärhanasyna (mundan beýläk- Zawodlar toplumynyň KTÝNK) berilýär we 1 (bir) nusgasy özünde galdyrylýar.

9. Daşary ýurt gämisine bunkerleme hyzmaty Gulluklaryň we Zawodlar toplumynyň KTÝNK-yň wekilleri gatnaşmazdan amala aşyrylýar.

10. Gözegçilik maksady bilen, Gümrük nokady we Zawodlar toplumynyň KTÝNK-y tarapyndan bunkerleme prossesine gatnaşmak zerurlygy (isleg) dörän halatynda, bu prossese gatnaşmaklyk degişli wekilleriniň ugradylmagy arkaly ýerine ýetirilmelidir.

11. Bunkerleme hyzmaty amala aşyrylanda serhediň açylmagynyň zerurlygy ýüze çykan halatynda, şu hyzmatyň amala aşyrylmagy “Türkmenistanyň Döwlet serhedinden gözegçilik-geçiriş ýerlerindäki düzgün hakyndaky Düzgünnamany tassyklamak barada” Türkmenistanyň Prezidentiniň 2003-nji ýylyň 12-nji sentýabrynda çykaran 6382-nji karary bilen tassyklanan, Türkmenistanyň Döwlet serhedinden gözegçilik-geçiriş ýerlerindäki düzgün hakynda Düzgünnamanyň talaplarynyň berjaý edilmegi bilen ýerine ýetirilýär.

12. Şu Tertibe laýyklykda daşary ýurt gämilerine bunkerleme hyzmatyny we bunkerleme hyzmatyny ýerine ýetirmek üçin ýangyjyň halkara daşalmagyny amala aşyrýan gäminiň, şeýle hem onuň daşary ýurt gämilerine gämi ýangyjyny ýerlemek bilen bagly, Türkmenistanyň deňiz portlaryndan gidende we ol portlara gelende geçirilýän ätiýaçlyklaryň gümrük taýdan resmileşdirilmegini hem-de gümrük gözegçiligi Türkmenistanyň gümrük kanunçylygyna laýyklykda amala aşyrylýar.

13. Bunkerleýji tarapyndan gämi ýangyjynyň gümrük taýdan resmileşdirilmegi we gümrük gözegçiligi ýükleriň halkara gatnawy üçin açyk bolan Türkmenistanyň deňiz portlarynda amala aşyrylýar.

14. Gämi ýangyjy we gämi, degişli bolan gümrük düzgünine ýerleşdirilen pursadyndan başlap, bu gümrük düzgüni tamamlanýança, gümrük gözegçiligi astynda bolýarlar.

15. Bunkerleýji gämi ýangyjyny we gämini gümrük taýdan resmileşdirmek hem-de olara gümrük gözegçiligini amala aşyrmak üçin zerur bolan resminamalary we maglumatlary, şol sanda gämi ýangyjynyň türkmen we daşary ýurt gämilerine bunkerleme hyzmaty bilen bagly resmileşdirilen resminamalary, olary bellige alyş kitaplaryny Gümrük nokadyna bermäge borçludyr.

16. Daşary ýurt gämilerini ýangyç bilen üpjün etmek bilen bagly, şu Tertipde göz öňünde tutulmadyk beýleki gatnaşyklar Türkmenistanyň kanunçylygyna laýyklykda seredilýär.

Türkmenistanyň Adalat ministrligi tarapyndan

2021-nji ýylyň 2-nji oktýabrynda 1517 bellige

alyş belgisi bilen döwlet belligine alnan.